Atk-tiloissa on paljon melua. Mitä viihtyisämpiä tilat ovat, sitä meluisampia niistä tuntuu tulevan: ihmiset juttelevat, ryhmätöitä tehdään äänekkäästi ja puhelimet soivat. Kaikkea melua ei tiloista valitettavasti saa poistetuksi, mutta jokaisen velvollisuus on tehdä oma osansa yleisen työrauhan säilyttämiseksi. Kaikki mahtuvat samaan tilaan, kunhan muistetaan ottaa muut huomioon. 
Atk-asemilla ihmiset työskentelevät lähellä toisiaan, mutta anonyymeinä. Tällöin käytöstavat unohtuvat helposti. Vieressäsi gradua tekevä henkilö ei varmastikaan halua kuunnella, kun puhut kaverisi kanssa puhelimessa (puhelimeen puhuminen atk-asemalla on kielletty!), eikä työasemaa kaipaava toverisi ole kovin hyvillään, jos lukitset työasemasi itsellesi siksi ajaksi, kun käyt pitkällä lounaalla. Jokainen meistä osaa ottaa muut ihmiset huomioon, jos vain haluaa. Tämä pätee myös atk-asemilla. Huonoa käytöstä ei tule sietää!